Gengi krónunnar var tiltölulega stöðugt á árinu 2019 . Það lækkaði um 3,1% frá upphafi til loka ársins . Gagnvart evru lækkaði gengið um 1,9% en um 3,9% gagnvart Bandaríkjadal . Gengi krónunnar var hæst í upphafi árs en lægst í júlí . Munur á hæsta og lægsta gildi skráðrar gengisvísitölu á árinu var 7,2% , að því er segir í nýrri frétt á vef Seðlabanka Íslands . „ Mesta breyting á gengi krónunnar var í júlí þegar það hækkaði um 4,7% en minnst í febrúar þegar það lækkaði um 0,6% . Á fyrstu þremur mánuðum ársins lækkaði gengi krónunnar um 4,3% sem mátti meðal annars rekja til þess að óvissa hafði ríkt um afdrif flugfélagsins WOW Air en starfsemi þess var hætt í lok mars . Lækkunin var lítil í samanburði við haustmánuði árið á undan og virðist sem áhrif gjaldþrots félagsins hafi þegar verið verðlögð að einhverju leyti inn í gengi krónunnar . “ Hlutdeild Seðlabankans 7,6% Heildarvelta á gjaldeyrismarkaði var svipuð og á árinu 2018 , eða sem nam 188,3 ma.kr . Hlutdeild Seðlabankans í veltunni var 7,6% sem var öllu meira en árið 2018 , en talsvert minna en á árinu 2017 . Gjaldeyrisforði Seðlabankans jókst í krónum talið um 86 ma.kr. á árinu og nam í árslok 822 ma.kr . Gjaldeyrisjöfnuður Seðlabankans , þ.e. mismunur eigna og skulda bankans í erlendum gjaldmiðlum , nam 646 ma.kr. í lok ársins 2019 samanborið við 627 ma.kr. í lok árs 2018 .